text: فريكة بلحمة ملكة العزايم , ملكة السفرة , و الأحلى من هيك أنو تحضيرها من أسهل الوصفات , لو حضرتيها ع طريقتي , من أول مرة رح تشوفي اديه ناجحة و زابطة معك , مفلفلة و مبهرة و طعمتها و لا أروع .
  أول سر من أسرار تحضير الفريكة أنها ما بتنغسل , لأن طيابة الفريكة بنكهة التشويط , و وقت نغسلها بتروح كل الطعمة و بتصير الفريكة بتزعل
  لهيك اختيار الفريكة كتير مهم , لازم نختار الحبات الي لونها أخضر غامق و تكون الحبات مو مكسرة , و ريحتها قوية و بتذكرك بريحة الأرض , و تكون نضيفة ما فيها عيدان أو حجر . و قبل الاستخدام بتحطيها ع طبق كبير مدور و اله حرف , متل صينية مثلاً , و بتنسفيها , لحتى إذا في شي ناعم أو عواد بيعودوا بيطيروا .
  السر التاني , اتعلمته ماما من واحدة من بنات العشاير , بتعرفوا أهل العشاير مشهوريين بمناسف الفريكة العرمرمية , , و السر ما في أسهل منه , بس هو الي بيعمل كل الفرق , بعد ما تنسفي الفريكة و تحطيها بطنجرة الطبخ بتفركيها بالدهنة و السمنة شوي , و بتخليها ع جنب شي ربع ساعة , هل الفركة رح تخلي الفريكة مفلفلة و طعمتها و لا أروع .
  السر التالت بقى أنو لازم ننقع الفريكة بمرقة اللحمة , يعني أنا طابخة 3 كاسات فريكة مثلا , نسفتها و فركتها بالدهنة و السمنة و خليتها ع جنب شي ربع ساعة , هلا بنقعها بش كاستين من مرق سلق اللحمة و بخليها ع جنب لترتاح و تشرب كل المرقة , و بهل المرحلة بضيف البهارات , و بس
  خلصت طبخة الفريكة و لو تشوفي كيف رح تطلع معك ما بتعودي تحضريها الا بهي الطريقة ..
  إذا عندك طنجرة ضغط فيك تستعمليها لطبخة الفريكة
text: #000005
text: فريكة،لحم غنم،مطبخ سوري،وصفات تراثية
text: #000007
text: والله الله يسلم هل الايدين على هل فريكة بتشهى بس اول مرة بسمع انه طبخ الفريكة بطنجرة الضغط والله فرجة انشالله المرة القادمة بدى اعملها بطنجرة الضغط الف الف شكر على هل وصفات
text: #000010
text: يسلمو أخت منى على طريقة طبخ الفريكة المبتكرة ،وأشكرك على استجابتك السريعة.
text: #000014
text: شو شهييتوني على صحن :p انا كتير بحب لفريكة اكلة مفيدة ومميزة بس مع الاسف غير متوفرة في محلات العرب في فرنسا وخلصت مونة
text: #000017
text: لو بقدركنت بعتلك هلا صحن سخن مع سلطة خيار بلبن غيرر شكل
text: #000018
text: اشكرك على الوصفه. لاني من عشاق الفريكه بجميع انواعها واسعر انها اسهل الحبوب هضما للمعده
text: #000020
text: ولقد اشتركت بهذا الموقع لاشكرك على الوصفات الحلبيه التي اعشقها ولا اجد فرص كثيره لاكلها
text: #000021
text: البارحة عملت فريكة بلحمة،وطلعت الحمد لله رائعة بطريقتك،ما شاء الله عليك فنانة بكل الأكلات.
  كان زوجي طول اليوم عم يمدح بطبخي والفضل يعود لله، ثم لك حبيبتي.
  خطرتلي أكلة تانية،شو رأيك بالعجور بفريكة؟عندي كوسا وحابة أعمل منه شوي برز، وشوي بفريكة،كم كاسة فريكة بحط لكيلو كوسا؟
text: #000024
text: صحة و هنا يا رب أمولة كلك زووء و الله حبيبتي
text: #000025
text: العجور غير الكوسا أمولة والكوسا ما بينطبخ بالفريكة لحالها أبدا , شو بيفرط قبل ما تستوي الفريكة :roll
text: #000026
text: بس إذا بتحبي ممكن تعملي نفس طريقة محشي كوسا باللبن و الحشوة تحطيها نصفها فريكة و نصفها رز و بيطلع كتير طيب
text: #000027
text: تسلم ايدك اخت منى على هالطريقة والله طلعت ممتازة وكثير زاكية انا كنت بعملها بس كانت اما انها ماتستوي الفريكة معي او انو يطلع عليها ماء كثير بس لما جربت طريقتك عن جد كثير زاكية شكرا لك وتسلم ايديك على هالوصفات الرائعة والمقادير الدقيقة
text: #000029
text: يسلمو إيديك عهالوصفة يا ست منى أنا جديدة عالموقع الرائع والمفيد
  الله يعطيك ألف عافية يارب
text: #000031
text: نورتي أختي و ان شاء الله تبقى معنا دايما و تستفيدي وتجربي وصفات و تعجبك :zzz
text: #000032